Document ID: 32011R1130

REGULAMENTUL (UE) NR. 1130/2011 AL COMISIEI
din 11 noiembrie 2011
de modificare a anexei III la Regulamentul (CE) nr. 1333/2008 al Parlamentului European și al Consiliului privind aditivii alimentari, prin stabilirea unei liste a Uniunii a aditivilor alimentari autorizați pentru utilizarea în aditivii alimentari, în enzimele alimentare, în aromele alimentare și în nutrienți
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 și articolul 30 alineatele (2), (3) și (5),
întrucât:
(1)
Anexa III la Regulamentul (CE) nr. 1333/2008 prevede stabilirea listelor Uniunii referitoare la aditivii alimentari autorizați și condițiile de utilizare a acestora în aditivii alimentari (părțile 1 și 2), în enzime alimentare (partea 3), în aromele alimentare (partea 4) și în nutrienți sau categorii ale acestora (partea 5), la care pot fi adăugați aditivi alimentari în conformitate cu articolul 4 alineatul (4) din regulamentul respectiv. Scopul utilizării acestor aditivi alimentari este de a îndeplini o funcție tehnologică în aditivii, enzimele, aromele sau nutrienții din produsele alimentare.
(2)
Aditivii alimentari incluși în anexa III la Regulamentul (CE) nr. 1333/2008 pot fi încadrați într-una dintre categoriile funcționale stabilite în anexa I pe baza funcției tehnologice principale a aditivului alimentar. Cu toate acestea, în conformitate cu articolul 9 din regulamentul menționat, încadrarea unui aditiv alimentar într-o categorie funcțională nu exclude utilizarea sa în mai multe scopuri.
(3)
Aditivii alimentari autorizați care au o funcție de suport în aditivii alimentari, autorizați prin Directiva 95/2/CE a Parlamentului European și a Consiliului din 20 februarie 1995 privind aditivii alimentari, alții decât coloranții și îndulcitorii (2) și condițiile de utilizare a acestora ar trebui să fie incluși în partea 1 din anexa III la Regulamentul (CE) nr. 1333/2008 întrucât conformitatea acestora cu condițiile generale pentru includerea și utilizarea aditivilor alimentari în listele Uniunii și în special cu articolul 6 alineatul (1) litera (a) din regulamentul menționat a fost examinată.
(4)
Aditivii alimentari enumerați ca substanțe suport și solvenți purtători permiși în Directiva 95/2/CE și care au o funcție ca aditivi alimentari, alta decât substanțe suport, ar trebui să fie incluși în anexa III partea 2 la Regulamentul (CE) nr. 1333/2008 în aceleași condiții de utilizare. Alți aditivi care au o funcție, alta decât substanțele suport, ar trebui să fie, de asemenea, incluși în lista respectivă.
(5)
Aditivii alimentari și substanțele suport autorizate pentru utilizare în enzimele alimentare menționate în Regulamentul (CE) nr. 1332/2008 al Parlamentului European și al Consiliului din 16 decembrie 2008 privind enzimele alimentare (3), precum și condițiile lor de utilizare ar trebui să fie incluse în partea 3 din anexa III la Regulamentul (CE) nr. 1333/2008.
(6)
Aditivii alimentari autorizați în aromele alimentare din Directiva 95/2/CE, precum și condițiile lor de utilizare ar trebui să fie incluse în partea 4 din anexa III la Regulamentul (CE) nr. 1333/2008, întrucât conformitatea lor cu articolul 6 din respectivul regulament a fost examinată.
(7)
Aditivii alimentari și substanțele suport autorizate pentru utilizare în nutrienți definite de Regulamentul (CE) nr. 1925/2006 al Parlamentului European și al Consiliului din 20 decembrie 2006 privind adaosul de vitamine și minerale, precum și de anumite substanțe de alt tip în produsele alimentare (4), precum și de Directiva 2002/46/CE a Parlamentului European și a Consiliului din 10 iunie 2002 referitoare la apropierea legislațiilor statelor membre privind suplimentele alimentare (5), Directiva 2009/39/CE a Parlamentului European și a Consiliului din 6 mai 2009 privind produsele alimentare cu destinație nutrițională specială (6) și Regulamentul (CE) nr. 953/2009 al Comisiei din 13 octombrie 2009 privind substanțele care pot fi adăugate cu anumite scopuri nutriționale în produsele alimentare destinate unei alimentații speciale (7), precum și condițiile de utilizare ale acestora ar trebui să fie incluse în partea 5 secțiunea A din anexa III la Regulamentul (CE) nr. 1333/2008. Alți aditivi care au o funcție, alta decât substanțele suport ar trebui să fie, de asemenea, incluși în lista respectivă, din cauza unei necesități tehnologice, care nu a fost prevăzută la momentul adoptării Regulamentului (CE) nr. 1333/2008.
(8)
Aditivii alimentari enumerați ca aditivi alimentari permiși în alimentele destinate sugarilor și copiilor de vârstă mică de Directiva 95/2/CE și care au o funcție ca aditivi alimentari în nutrienți ar trebui să fie incluși în aceleași condiții de utilizare în lista stabilită în partea 5 secțiunea B din anexa III la Regulamentul (CE) nr. 1333/2008. Lista respectivă ar trebui să fie completată luând în considerare avizul Comitetului științific pentru Alimentație cu privire la aditivii din preparatele nutritive utilizate în preparatele pentru sugari, în preparatele de continuare și în alimentele pentru înțărcare din 13 iunie 1997 (8).
(9)
Din motive de transparență și coerență ar trebui să fie stabilite norme specifice pentru condițiile de utilizare ale aditivilor alimentari în aditivi alimentari/enzime/preparate nutritive.
(10)
Substanțe cum ar fi sulfiții, benzoații, polisorbații, esterii de sorbitan și esteri ai zaharozei ar trebui să fie incluse în anexa III la Regulamentul (CE) nr. 1333/2008; aceste substanțe sunt supuse examinării de la nivelul 3 în conformitate cu Raportul Comisiei din 2001 privind ingestia de aditivi alimentari în Uniunea Europeană (9) și cresc preocupările cu privire la valoarea dozei zilnice admise (DZA). Condițiile de utilizare a acestor substanțe pot fi revizuite ca urmare a avizului Autorității Europene pentru Siguranța Alimentară, în cadrul programului de reevaluare, astfel cum s-a stabilit prin Regulamentul (UE) nr. 257/2010 al Comisiei (10) de stabilire a unui program de reevaluare a aditivilor autorizați care include, printre altele, evaluarea ingestiei.
(11)
Specificațiile pentru aditivii alimentari enumerate în anexa III la Regulamentul (CE) nr. 1333/2008 privind originea, criteriile de puritate și orice alte informații necesare sunt stabilite în Directiva 2008/128/CE a Comisiei din 22 decembrie 2008 de stabilire a unor criterii de puritate specifice pentru coloranții autorizați pentru utilizarea în produsele alimentare (11), Directiva 2008/60/CE a Comisiei din 17 iunie 2008 de stabilire a criteriilor specifice de puritate privind îndulcitorii autorizați pentru utilizare în produsele alimentare (12) și Directiva 2008/84/CE a Comisiei din 27 august 2008 de stabilire a unor criterii specifice de puritate pentru aditivii alimentari, alții decât coloranții și îndulcitorii (13).
(12)
Întrucât unele preparate sunt utilizate de decenii, ar trebui să fie prevăzută o perioadă de tranziție de douăzeci și patru de luni de la intrarea în vigoare a prezentului regulament pentru a permite operatorilor economici din sectorul alimentar să se adapteze cerințelor stabilite în părțile 2, 3 și 5 secțiunea A din anexa III la Regulamentul (CE) nr. 1333/2008, astfel cum este modificat prin prezentul regulament. Ar trebui să fie prevăzută o perioadă de tranziție de 18 luni de la intrarea în vigoare a prezentului regulament pentru a permite operatorilor economici din sectorul alimentar să se adapteze cerințelor stabilite în părțile 1 și 4 din anexa III, astfel cum a fost modificată prin prezentul regulament.
(13)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Modificarea Regulamentului (CE) nr. 1333/2008
Anexa III la Regulamentul (CE) nr. 1333/2008 se înlocuiește cu textul din anexa la prezentul regulament.
Articolul 2
Măsuri tranzitorii
Preparatele care nu sunt în conformitate cu părțile 2, 3 și/sau secțiunea A din partea 5 din anexa III la Regulamentul (CE) nr. 1333/2008, astfel cum a fost modificat de prezentul regulament, pot continua să fie introduse pe piață în conformitate cu dispozițiile interne pe parcursul unei perioade de douăzeci și patru de luni de la data intrării în vigoare a prezentului regulament. Produsele alimentare care conțin astfel de preparate care au fost introduse legal pe piață în acea perioadă pot fi comercializate până la epuizarea stocurilor.
Preparate care nu sunt conforme cu părțile 1 și 4 din anexa III la Regulamentul (CE) nr. 1333/2008, astfel cum a fost modificat de prezentul regulament, pot continua să fie introduse pe piață în conformitate cu dispozițiile din anexele I-VI la Directiva 95/2/CE până la 31 mai 2013. Produsele alimentare care conțin astfel de preparate care au fost introduse legal pe piață în acea perioadă pot fi comercializate până la epuizarea stocurilor.
Articolul 3
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 2 decembrie 2011.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 noiembrie 2011.

Labels: 0
3
17
16